
Text rozhodnutia
Súd: Krajský súd Prešov Spisová značka: 20Co/12/2012 Identifikačné číslo súdneho spisu: 8610202597 Dátum vydania rozhodnutia: 16. 10. 2012 Meno a priezvisko sudcu, VSÚ: JUDr. Antónia Kandravá ECLI: ECLI:SK:KSPO:2012:8610202597.2 ROZSUDOK V MENE SLOVENSKEJ REPUBLIKY Krajský súd v Prešove v senáte zloženom z predsedníčky senátu JUDr. Antónie Kandravej a sudcov JUDr. Michala Boroňa a JUDr. Márie Kupkovej v právnej veci žalobkyne U. R., nar. XX. X. XXXX, bytom G., G. XXX/X, zast. I. R., nar. XX. X. XXXX, bytom G., G. XXX/X, proti žalovanému PROFI CREDIT Slovakia, s.r.o., so sídlom Mliekarenská 10, 824 96 Bratislava, IČO: 35 792 752, zast. advokátkou JUDr. Andreou Cvikovou, so sídlom Kubániho 16, Bratislava, IČO: 30 796 750, za účasti vedľajšieho účastníka na strane žalobkyne Združenia na ochranu občana spotrebiteľa, HOOS, Važecká 16, Prešov, o neplatnosť rozhodcovského rozsudku, o odvolaní žalovaného proti rozsudku Okresného súdu Svidník č. k. 2C 79/2010-152 zo dňa 26. 10. 2011 jednohlasne takto r o z h o d o l : I. P o t v r d z u j e rozsudok vo výroku o určení rozhodcovskej doložky v zmluve č. 8000003935 za neplatnú. II. Z r u š u j e rozsudok v prevyšujúcej napadnutej časti, t.j. s výnimkou zamietavého výroku a v rozsahu zrušenia vec v r a c i a prvostupňovému súdu na ďalšie konanie. o d ô v o d n e n i e : Okresný súd Svidník (ďalej len ,,prvostupňový súd“) rozsudkom určil rozhodcovskú doložku v zmluve o revolvingovom úvere č. 8000003935 zo dňa 14.4.2005 za neplatnú. Ako dôvod neplatnosti konštatoval neprijateľnosť rozhodcovskej doložky z dôvodu neprimeranej vzdialenosti ,,niekoľko sto kilometrov“ na rozhodcovský súd od bydliska žalobkyne, čím došlo k nadmernému sťaženiu ochrany jej práv. Prvostupňový súd ďalej určil zmluvu o revolvingovom úvere za neprijateľnú a bez poplatkov, zrušil rozhodcovský rozsudok z 9.3.2010 č. RK-6/10-EK, uložil žalovanému vydať bezdôvodné obohatenie 1.160,28 Eur a v prevyšujúcej časti žalobu o úroky z omeškania zamietol. Žalovaná navrhla rozsudok zrušiť a vec vrátiť prvostupňovému súdu na ďalšie konanie. Krajský súd v Prešove (ďalej len ,,odvolací súd“) preskúmal vec v rozsahu suspenzívneho (odkladného) účinku odvolania (§ 206 O.s.p.), teda s výnimkou odvolaním nenapadnutého zamietavého výroku a dospel k záveru, že vo výroku o určenie neplatnosti rozhodcovskej doložky je rozsudok správny. Odvolací súd sa stotožňuje s názorom prvostupňového súdu, že zmluvná podmienka, akou je aj predmetná rozhodcovská doložka, predstavuje neprijateľnú zmluvnú podmienku v spotrebiteľskej zmluve. Odvolací súd nevidí žiadny dôvod na odklon od judikatúry súdneho dvora, ktorá neprijateľnosti miesta súdneho konania z tzv. geografických dôvodov priznáva relevanciu, ak sa tým na strane spotrebiteľa sťaží uplatnenie jeho práv. Súdny dvor v rozsudku C-240/98 až C-244/98 spojené prípady Océano Grupo Editorial SA konštatuje cit. ,,Kde už bola takáto podmienka v spore v hlavnom procese zahrnutá v zmluve medzi spotrebiteľom a predajcom alebo dodávateľom v zmysle Smernice a nebola individuálne prerokovaná, vyhovuje všetkým kritériám zaraďujúcim ju pre účely Smernice ako nečestnú. Podmienka, ktorá deleguje právomoci vzhľadom na všetky vyvstávajúce spory na súd v územnej jurisdikcii, kde má predajca alebo dodávateľ svoje hlavné obchodné sídlo, zaväzuje spotrebiteľa podrobiť sa výhradne jurisdikcii súdu, ktorý môže byť ďaleko od miesta jeho trvalého bydliska. To mu sťažuje predložiť obhajovací spis súdu. V prípade sporov s obmedzenými finančnými čiastkami by náklady spojené s obhajovacím spisom spotrebiteľa mohli byť prekážkou a spôsobiť mu právnu nápravu alebo ochranu. Takáto podmienka preto spadá do kategórie podmienok, ktoré majú cieľ alebo účinok vylúčiť alebo zabrániť právu spotrebiteľa začať právne konanie - kategória z pododstavca (q) odstavca 1 Prílohy ku Smernici. Na druhej strane táto podmienka uľahčuje predajcovi alebo dodávateľovi pripraviť sa na proces a robí mu to menej obtiažnym. Keď je neprerokovaná jurisdikčná klauzula zahrnutá v takej zmluve v zmysle Smernice a deleguje právomoc na súd v územnej jurisdikcii, kde má predajca alebo dodávateľ svoje obchodné sídlo, považuje sa za nečestnú v zmysle Čl. 3 Smernice, pokiaľ spôsobuje v rozpore s požiadavkou dobrej viery značnú nerovnováhu v právach a povinnostiach strán na ujmu spotrebiteľa. Systém ochrany uvedený Smernicou je založený na idei, že spotrebiteľ je v slabom postavení voči predajcovi alebo dodávateľovi vo veci práva vyjednávať a jeho úrovne znalostí. To vedie k tomu, že spotrebiteľ odsúhlasí predajcom alebo dodávateľom vopred skoncipované podmienky bez toho, aby mohol ovplyvniť ich obsah. Cieľ Článku 6 Smernice, ktorý od členských štátov vyžaduje stanoviť, že nečestné podmienky nie sú pre spotrebiteľa zaväzujúce, by sa nedosiahol, keby bol spotrebiteľ sám povinný vystúpiť proti nečestnej povahe takých podmienok. V sporoch, kde zahrnuté sumy sú často obmedzené, môžu byť právnické poplatky vyššie než vložená čiastka, čo môže spotrebiteľa odradiť, aby napadol použitie nečestnej podmienky. V počte členských štátov procedurálne predpisy umožňujú jednotlivcom brániť sa v takých konaniach a je reálne riziko, že spotrebiteľ kvôli neznalosti práva nespochybní podmienku prednesenú proti nemu“. Žalovaný v odvolaní vytýka prvostupňovému súdu, že konanie pred rozhodcom bolo písomné, a preto je sťaženie prístupu žalobkyne na rozhodcovský súd nedôvodné. Odvolací súd považuje túto námietku za nedôvodnú. Ak zmluvná podmienka, ktorá umožňuje vedenie ústneho konania pred rozhodcovským súdom na neprijateľnom mieste spotrebiteľovi nadmerne sťažuje uplatnenie jeho práv, o to viac sťažuje takýto prístup k súdu zmluvná podmienka o rozhodcovskom konaním, ktorá zavádza písomné konanie. Písomné konanie pred rozhodcom oproti ústnemu konaniu robí rozhodcovský súd spotrebiteľovi ešte viac vzdialenejším. Preto je záver žalovaného o odstránení prekážky k súdu zavedením písomného konania nedôvodný. Súdny proces je aj o predkladaní obhajovacieho spisu, o štúdiu spisového materiálu, o dokazovaní, o nemeritórnych procesných úkonoch, z ktorých je spotrebiteľ vo vzdialenejšom mieste fakticky vylúčený. Súdne konanie je aj o dokazovaní, ktoré umožňuje spotrebiteľovi využiť všetky prostriedky vrátane konfrontácie za účelom čo najúplnejšieho zistenia skutkového stavu veci. Článok 4 ods.1 smernice Rady 93/13 EHS o nekalých podmienkach v spotrebiteľských zmluvách v rámci súdnej kontroly predpokladá zisťovanie okolnosti uzatvárania zmluvy. Dokazovanie je preto významné a výsluch spotrebiteľa ako dôležitý. Písomné konanie neumožňuje spotrebiteľovi byť vypočutý a tak prispieť k zisteniu skutočného stavu veci. Teda písomná forma rozhodcovského konania nijako nevylepšuje pozíciu spotrebiteľa oproti ústnemu rozhodcovskému konaniu. Názor žalovaného preto logicky neobstojí a skôr pôsobí ako sofistikované nachádzanie spriechodnenia neprijateľnej rozhodcovskej doložky na úkor práv žalobkyne, ktorá konala v nevýhode, či už z dôvodu neinformovanosti alebo slabšej vyjednávacej pozície (m.m. rozsudok C-168/05 Mostaza Claro, body 25 až 37; rozsudok C- 243/08 Pannon, bod 30; uznesenie C-76/10 POHOTOVOSŤ/Korčkovská, bod 47 až 51). Odradzujúci aspekt rozhodcovského konania vo vzdialenosti cca 500 km od bydliska žalobkyne v čase vzniku zmluvy bol objektívne umocnený aj výlučnou príslušnosťou súdu na konanie o zrušenie rozhodcovského rozsudku v mieste rozhodcovského konania (§ 88 ods. 2 in fine O.s.p.). Nič na veci nemení, že sa nakoniec predmetné konanie po eurokonformnom prístupe prvostupňového súdu uskutočňuje v mieste bydliska žalobkyne (porov. Každý vnútroštátny súd...je povinný v plnej miere aplikovať právo Spoločenstva a chrániť práva, ktoré toto právo priznáva jednotlivcom, pričom musí prípadne neaplikovať akékoľvek vnútroštátne ustanovenie právneho predpisu, ktoré je s ním v rozpore.." Simmenthal (C-106/77, ECR 629) In Bröstl, A. a kol.: Ústavné právo SR, str. 113 alebo tiež Ústavný súd SR v náleze z januára 2011 konštatuje: „Všeobecný súd...v rozsahu svojej právomoci aplikuje ustanovenia práva Európskej únie a je povinný zabezpečiť plný účinok týchto noriem a z úradnej moci neuplatní každé vnútroštátne ustanovenie, hoci by išlo o neskoršie ustanovenie, ktoré je v rozpore s právom Spoločenstva, bez toho, aby musel najprv žiadať alebo čakať na jeho zrušenie legislatívnou cestou alebo iným ústavným postupom....Všeobecný súd má v súvislosti so zabezpečovaním plného účinku práva Európskej únie okrem iného k dispozícii postup podľa § 109 ods. 1 písm. c) Občianskeho súdneho poriadku, t. j. v prípade potreby rozhodne, že požiada Súdny dvor Európskeho spoločenstva o rozhodnutie o predbežnej otázke podľa medzinárodnej zmluvy a v tej súvislosti konanie preruší.ÚS SR sa v uvedenom náleze hlási k prednosti práva EÚ a je v ňom vyjadrené, že každé vnútroštátne ustanovenie, ktoré je v rozpore s právom EÚ sa neuplatní alebo inak povedané každé vnútroštátne ustanovenie musí byť v súlade s právom EÚ, aby sa mohlo uplatniť (tzv. eurokonformný výklad). PL. ÚS 3/09. Žalovaný ďalej v odvolaní namieta, že sa žalobkyňa rozhodcovského konania zúčastnila. Odvolací súd nevidí dôvod na zmenu názoru. Samotná skutočnosť, že spotrebiteľ napíše rozhodcovi vyjadrenie, ešte neznamená, že sa už stal informovaným spotrebiteľom alebo že by sa mu inak vylepšila jeho procesná pozícia. Žalobkyňa nemá právnické vzdelanie a úver preplatila aj napriek evidentne problémovej zmluve. Odvolací súd v tejto súvislosti pripomína rozsudok Súdneho dvora EÚ C-168/05 Mostaza Claro ,,Smernica Rady 93/13/EHS z 5. apríla 1993 o nekalých podmienkach v spotrebiteľských zmluvách sa má vykladať v tom zmysle, že vyžaduje, aby vnútroštátny súd, na ktorý je podaná žaloba o zrušenie rozhodcovského rozhodnutia, posúdil neplatnosť rozhodcovskej zmluvy a zrušil toto rozhodnutie z dôvodu, že uvedená zmluva obsahuje nekalú podmienku, hoci spotrebiteľ sa dovolával tejto neplatnosti nie v rámci rozhodcovského konania, ale výlučne v rámci žaloby o zrušenie. Žalovaný namieta nesprávnu aplikáciu ust. § 53 OZ s argumentáciou, že ust. § 53 ods. 4 písm. r/ nadobudlo účinnosť až 1.1.2008 a že sa nesprávne aplikovala príloha č.1 smernice 93/13/EHS. K tejto odvolacej námietke prichodí uviesť, že prvostupňový súd v rámci súdnej kontroly rozhodcovskej doložky nerozhodoval podľa § 53 ods. 4 písm. r/ OZ. Prvostupňový súd aplikoval správne generálnu klauzulu (§ 53 ods. 1 OZ) a uvedenie jej neskoršieho znenia nie je na úkor správností rozsudku, pretože nešlo o aplikáciu žiadnej z výnimiek, ktoré boli neskoršou novelizáciou do ustanovenia § 53 ods. 1 OZ zapracované (hlavný predmet a primeranosť ceny). Podľa § 53 ods. 1 Občianskeho zákonníka (OZ) v znení účinnom v čase uzavretia spornej zmluvy (14.4.2004) Spotrebiteľské zmluvy nesmú obsahovať ustanovenia, ktoré spôsobujú značnú nerovnováhu v právach a povinnostiach zmluvných strán v neprospech spotrebiteľa (ďalej len neprijateľná podmienka. Uvedená generálna klauzula ako zásada je platná aj v súčasnosti a jej text je naďalej súčasťou ustanovenia § 53 ods. 1 OZ (ako prvá veta). Na margo smernice Rady 93/13 EHS o nekalých podmienkach v spotrebiteľských zmluvách odvolací súd poukazuje na pomerne stabilizovanú judikatúru súdov, podľa ktorej je okruh zmluvných klauzúl vypočítaných v prílohe smernice len vzorový a je v právomoci členských štátov určiť okruh neprijateľných podmienok. Slovenský zákonodarca upravil okruh zakázaných neprijateľných podmienok v ust. § 53 ods. 4 OZ tzv. čierny zoznám nekalých podmienok. Tento zoznam nepredstavuje prekážku pre súdy v rámci súdnej kontroly zmluvných podmienok v spotrebiteľských zmluvách. Zoznam je len indikatívny (arg. slovo ,,najmä“). Prvostupňový súd vo svetle judikatúry súdneho dvora považoval predmetnú rozhodcovskú doložku za neprijateľnú a odvolací súd sa s názorom prvostupňového súdu stotožnil. Rozsudok má základ v ust. § 53 ods. 1 OZ v znení ku dňu uzavretia zmluvy a hrubá nerovnováha vyplýva v zmysle cit. judikatúry v zásade z tzv. geograficky neprijateľného miesta rozhodcovského konania. Žalovaný poukazuje na odlišnú judikatúru (OS Žilina 14C/166/2008). Odvolací súd považuje závery v uvedenom rozhodnutí za nekonformné s judikatúrou súdneho dvora. Žilinský súd poukazuje na všetko, čo mohol spotrebiteľ použiť, ale neuvádza to najdôležitejšie, odkiaľ mal mať spotrebiteľ všetky relevantné informácie o rozsahu neprijateľných podmienok a ich význame, ak rozhodca mu to evidentne ani len nenaznačil. Žilinský súd zjavne podcenil existenciu nerovnováhy, či už z hľadiska informovanosti alebo vyjednávacej pozície. Označené rozhodnutie je podľa názoru odvolacieho súdu v rozvíjajúcej sa spotrebiteľskej judikatúre takmer nepoužiteľné, ak sa odmyslí možnosť jeho kritiky. Naliehavý právny záujem (§ 80 písm. c/ O.s.p.) v spotrebiteľských veciach vyplýva z ustanovenia § 3 ods. 3, 5 zákona č. 250/2007 Z.z. o ochrane spotrebiteľa (ZOS) (3) Každý spotrebiteľ má právo na ochranu pred neprijateľnými podmienkami v spotrebiteľských zmluvách 9).(5) Proti porušeniu práv a povinností ustanovených zákonom s cieľom ochrany spotrebiteľa môže sa spotrebiteľ proti porušiteľovi na súde domáhať ochrany svojho práva. Združenie sa môže na súde proti porušiteľovi domáhať, aby sa porušiteľ zdržal protiprávneho konania a aby odstránil protiprávny stav. Osoba, ktorá na súde úspešne uplatní porušenie práva alebo povinnosti ustanovenej týmto zákonom a osobitnými predpismi, má právo na primerané finančné zadosťučinenie od toho, koho porušenie práva alebo povinnosti ustanovenej týmto zákonom a osobitnými predpismi je spôsobilé privodiť ujmu spotrebiteľovi. Odvolací súd pripomína judikatúru Najvyššieho súdu SR, podľa ktorej je rozhodcovský rozsudok založený na neplatnej rozhodcovskej doložke ničotným aktom (3Cdo 146/2011, 6Cdo 143/2011, 6Cdo 1/2012 a pod. Rozsudok o určení je naplnením práva podľa § 3 ods. 3, 5 ZOS a nepredstavuje prekážku rozsúdenej veci res iudicatae (m.m. uznesenie KS v Trnave vo veci 10CoE 308/2011 ,,V závere odvolací súd odmietol i ďalšiu námietku oprávneného, týkajúcu sa existencie právoplatného a vykonateľného rozhodnutia a založenia ním údajnej prekážky právoplatne rozsúdenej veci; keďže nulitný (z pohľadu práva neúčinný) rozhodcovský rozsudok žiadnu prekážku následného prejednania a tiež rozhodnutia veci všeobecným súdom nepredstavuje“. Ústavný súd ČR konštatuje ,,Zmluvná autonómia a jej ochrana nemôže byť absolútna tam, kde existuje iné základné právo jednotlivca alebo ústavný princíp, či iný ústavne chránený verejný záujem, ktoré sú spôsobilé zmluvnú autonómiu proporcionálne obmedziť. Východisko pre posúdenie otázky, či možno rozhodcovskú doložku považovať za neprimeranú podmienku v spotrebiteľskej zmluve (v zmysle zbavenia spotrebiteľa práva podať žalobu) spočíva v skutočnosti, že rozhodcovské konanie nie je nachádzaním práva, ale dotváraním záväzkového vzťahu zmluvných strán činnosťou rozhodcu zastupujúceho strany, ktoré na rozhodcu delegovali svoju vôľu“. Nedá sa nepripomenúť povinnosť členských štátov zbaviť spotrebiteľov nečestných zmluvných podmienok v režime porovnateľnom vnútroštátnym pravidlám verejného poriadku (C-76/10 POHOTOVOSŤ, bod 50). Odvolací súd z uvedených dôvodov potvrdil rozsudok o určení neplatnosti rozhodcovskej doložky ako vecne správny (§ 219 O.s.p.). Odvolací súd sa tiež stotožňuje s názorom prvostupňového súdu v otázke neprimeranosti ďalších zmluvných podmienok a v existencii nekalej obchodnej praktiky žalovaného vrátane praktiky s používaním takmer nečitateľného textu v časti všeobecných obchodných podmienok. Zo strany prvostupňového súdu však došlo k aplikácii inštitútov, ktoré sa navzájom vylučujú. Napríklad neplatná úverová zmluva v časti úrokov a poplatkov už neopodstatňuje záver o bezpoplatkovom či bezúročnom úvere, resp. iba platná zmluva môže byť súdom kvalifikovaná ako bezpoplatková alebo bezúročná pri vynechaní povinného údaju. Už na prvý pohľad je medzi účastníkmi spor, v akej výške bol vlastne úver poskytnutý. Kým žalobkyňa je presvedčená, že úver brala vo výške 1.362,84 Eur za odplatu 1.160,96 Eur a nasledovný revolving 891,75 Eur za odplatu 790,78 Eur, tak žalovaný má inú predstavu o výške úveru. Podľa žalovaného sa úver poskytol vo výške 2.523,80 Eur a revolving 1.682,53 Eur. Ide teda o zjavný rozpor v dôležitej otázke, pretože výška úveru predstavuje podstatnú náležitosť úverovej zmluvy. Zdá sa, že existuje rozpor medzi vôľou a jej prejavom. Písomnosť označená za ,,Žiadosť o poskytnutie revolvingového úveru/Zmluva o revolvingovom úvere“ (žiadosť) rozpor potvrdzuje. V žiadosti je údaj o požadovanej výške úveru, ale tiež aj údaj o poskytnutej výške úveru. Kým žalobkyňa považuje úver poskytnutý v skutočnej výške, žalovaný považuje výšku úveru v rozsahu, v akom bol ,,požadovaný“. Pochybnosti o skutočnej výške úveru sa umocňujú tým, že podľa zmluvy v deň úveru si žalovaný inkasuje pomerne značnú časť, a to pri poskytnutej sume úveru 1.362,84 Eur až 1.160,96 Eur a pri revolvingu 891,75 Eur až 790,78 Eur (5.2 Zmluvy). Úver je odplatný právny úkon. Ekonomickým cieľom finančného úveru (causa) je poskytnutie peňažných prostriedkov spravidla za odplatu (úroky) na určitú dobu za účelom ich ekonomického využitia podľa predstav dlžníka alebo aj na dohodnutý účel. V tomto duchu postráda akúkoľvek logiku úverovanie, podľa ktorého podstatnú časť úveru inkasuje veriteľ už v deň poskytnutia úveru. Z fakticky poskytnutého úveru 891,75 Eur žalovaný inkasuje vzápätí už v prvý deň 85% a pri nasledovnom revolvingu 88%. Uvedené sumy, ktorým korešpondujú tieto percentuálne body predstavujú podľa Žiadosti ,,Zmluvnú odmenu za poskytnutie úveru“. Ak ide on zmluvnú odmenu, potom odmena, resp. odplata za úver v rozsahu 85%, resp. 88% zjavne vybočuje z rámca akéhokoľvek úverovania, ktoré by bolo akceptovateľné z hľadiska dobrých mravov a niet dôvod na iné, ako úžerné označenie takýchto úrokov (porov. rozhodnutie NS SR 5Cdo 26/11 o neplatnosti 48% úrokov pre rozpor s dobrými mravmi. Hmotnoprávny základ pre takýto záver dáva ustanovenie § 39 OZ, podľa ktorého ,,Neplatný je právny úkon, ktorý svojím obsahom alebo účelom odporuje zákonu alebo ho obchádza alebo sa prieči dobrým mravom. Nemali by byť pochybnosti o tom, že neprimeraná výška úrokov je s väčšinou spoločnosti neuznávaná a hodnotená ako odporujúca dobrým mravom (m.m. Najvyšší súd Českej republiky 21Cdo 1484/2004,, Nemohou být žádné pochybnosti o tom, že nepřiměřeně vysoké úroky sjednané při peněžité půjčce jsou obecně považovány za odporující obecně uznávaným pravidlům chování a vzájemným vztahům mezi lidmi a mravním principům společenského řádu a že tedy jsou v rozporu s dobrými mravy. Požadavek na nepřiměřené smluvní úroky současně naplňuje skutkovou podstatu trestného činu lichvy, a to za předpokladu, že jde (má jít) o plnění, jehož hodnota je k hodnotě vzájemného plnění v hrubém nepoměru, a že věřitel přitom zneužije tísně, nezkušenosti, rozumové slabosti nebo rozrušení dlužníka (srov. § 253 trestního zákona“. Pre porovnanie tiež rozhodnutie Krajského súdu v Ostrave z 23. 8. 2011 č. k. 16 ICm 944/2010, ktoré obdobné úroky označuje za úžernícke. V zmysle rozhodnutia Najvyššieho súdu SR 5Cdo 26/2011 ide o neplatnosť úrokov v celom rozsahu a nie je možné ich modifikovať. Judikatúra súdneho dvora podporuje toto opatrenie v rozsudku zo 14. júna 2012 vo veci C-618/10 Banco Espanol de Crédito SA proti Joaquín Calderón Camino: Článok 6 ods. 1 smernice 93/13 sa má vykladať v tom zmysle, že mu odporuje právna úprava členského štátu, akou je článok 83 legislatívneho dekrétu 1/2007 o prepracovaní všeobecného zákona o ochrane spotrebiteľov a užívateľov a ďalších doplňujúcich zákonov (Real Decreto Legislativo 1/2007 por el que se aprueba el texto refundido de la Ley General para la Defensa de los Consumidores y Usuarios y otras leyes complementarias) zo 16. novembra 2007, ktorá vnútroštátnemu súdu umožňuje v prípade, že rozhodne o neplatnosti nekalej podmienky, ktorá je súčasťou zmluvy uzatvorenej medzi predajcom alebo dodávateľom a spotrebiteľom, doplniť uvedenú zmluvu tým, že zmení obsah tejto podmienky. Odvolací súd tým nechce konštatovať neplatnosť celej úverovej zmluvy, ale iba odplaty, pretože neplatnosť úverovej zmluvy by nebola v prospech ani spotrebiteľa, ktorý by tak musel vydať bezdôvodné obohatenie prakticky vzápätí po získaní úveru napriek výhodnosti splátok. Aby boli závery súdu úplne, zdá sa potrebné zistenie, z akých dôvodov žalovaný inkasuje v deň výplaty úveru odmenu v rozsahu takmer 100% späť a rovnako zistenie skutočnej kauzy takéhoto úverovania. Zdá sa, že úroky (úročenie podľa bod 5.3) by nevyznievali tak extrémne, a teda tak protispoločensky, ak by sa počítali nie z výšky poskytnutého úveru, ale z výšky tzv. žiadaného úveru. Pri úvere 2.523,80 Eur by odmena 1.160,96 Eur predstavovala podstatne nižšie percento 46% (na rozdiel od 85%) a pri revolvingu 891,75 Eur v percentuálnom vyjadrení 47% (na rozdiel od 88%). Javí sa, že cenové praktiky žalovaného sú na úkor jasnosti a zrozumiteľnosti. Za takéhoto stavu aj európske právo pripúšťa súdnu kontrolu ceny hlavného plnenia (porov. uznesenie C-76/10 POHOTOVOSŤ). Občiansky zákonník v ustanovení § 37 ods. 1 upravuje absolútnu neplatnosť v prípade, že právny úkon je nezrozumiteľný. Pokiaľ v čase uzatvorenia zmluvy OZ upravoval výnimku zo súdnej kontroly pri cene služby (§ 53 ods. 2 OZ v znení k 14.4.2005, tak uvedené ustanovenie je treba vykladať systematicky v spojení s § 37 ods. 1 OZ, a teda umožniť súdnu kontrolu v prípade nejasnej ceny úveru. Odvolací súd poznamenáva, že zákonnú úpravu súdnej kontroly ceny úveru podporil súdny dvor v rozsudku vo veci C 484/08 - Caja de Ahorros y Monte de Piedad de Madrid proti Asociación de Usuarios de Servicios Bancarios (Ausbanc). Prvostupňový súd nepoužil správne hmotnoprávne ustanovenie (§ 39 OZ) a nezistil skutočnú kauzu pochybného úverovania. Odvolací súd preto zrušil rozsudok vo výroku o bezdôvodnom obohatení a vec sa vracia na ďalšie konanie s naznačeným právnym posúdením veci (§ 221 ods. 1 písm. h/O.s.p.). Aj odvolací súd sa pritom stotožňuje, že takéto praktiky si len ťažko možno predstaviť v rovine nedbanlivosti ale skôr ako sofistikované neprimerané úverovanie v rovine najmenej nepriameho úmyslu. V prípade skúmania aj poplatku sa prvostupňový súd vyrovná s rozhodnutím Vrchného krajinského súdu v Karlsruhe (Oberlandesgericht Karlsruhe) z 3. mája 2010 č. k. AZ 17 U 192/2010 Poplatky za spracovanie pri poskytnutí spotrebiteľského úveru sú neprijateľné ,,Ak banka od spotrebiteľov požaduje poplatok za spracovanie pri poskytovaní spotrebiteľského úveru, poškodzuje tým spotrebiteľov a vystavuje ich neprijateľnému vedľajšiemu dojednaniu o cene. Poplatok za spracovanie pri poskytovaní spotrebiteľského úveru bol bankou stanovený vo výške 2 % z výšky úveru, najmenej však 50 eur paušálne. Banka sledovala podľa vlastných vyjadrení v podstate úhradu úsilia vynaloženého pri spracovaní údajov v predzmluvnej fáze, túto obranu však súd odmietol a vyhodnotil jej konanie vo vzťahu k spotrebiteľovi ako poškodzujúce. Spotrebiteľ nenavštívi banku z dôvodu poradenstva v otázke konkrétnej úrokovej sadzby alebo rady, či si na základe vlastnej finančnej situácie môže dovoliť úver, ale výhradne s cieľom zistiť, či a za akých mesačných splátok je banka vôbec ochotná mu ním požadovaný úver poskytnúť. Preverenie úverovej spoľahlivosti (bonity) a výšky úrokovej miery, ktorými banka odôvodňovala vyrubenie poplatku za spracovanie pri poskytovaní úveru vyšší krajinský súd odmietol a uzavrel, že uvedené činnosti vykonáva banka vo vlastnom ekonomickom záujme minimalizovať nevymožiteľnosť vlastných pohľadávok. Spotrebiteľ dôvodne a v dobrej viere očakáva, že banka mu poradenstvo a informácie o poskytnutí úveru poskytne zadarmo. V konečnom dôsledku predstavuje zmluvná podmienka neprijateľné zaťaženie spotrebiteľa, pretože je spotrebiteľovi účtovaný poplatok, bez toho, aby banka spotrebiteľovi poskytovala skutočné protiplnenie. Aj z tohto dôvodu je zmluvná podmienka stanovujúca povinnosť platiť poplatok za spracovanie pri poskytnutí spotrebiteľského úveru neprijateľná a voči spotrebiteľom neúčinná. Súd doplnil, že zmluvná podmienka, je neprijateľná aj z dôvodu, že nie je pre spotrebiteľa jasná a zrozumiteľná - nie je z nej totiž zrejmé, či poplatok za spracovanie bude na spotrebiteľa dopadať iba v prípade, ak uzavrie zmluvu o úvere alebo aj v situácii, keď sa bude iba informovať ohľadom úverovej služby (arg. výška úveru 0 eur = paušálna minimálna výšky poplatku 50 eur). Vyšší krajinský súd potvrdil rozhodovaciu líniu, podľa ktorej je pre spotrebiteľa vždy neprijateľné spoplatňovanie akýchkoľvek úkonov a služieb dodávateľa, ktorými spotrebiteľovi neposkytuje skutočné protiplnenie, ale naopak tieto sú poskytované (vykonávané) vo vlastnom záujme dodávateľa (bod 34. rozsudku)“. Z uvedených dôvodov sa javí právo na vydanie bezdôvodného obohatenia ako dôvodné, avšak z dôvodu presvedčivosti je treba analyzovať povahu plnenia odmeny v deň poskytnutia úveru/revolvingu. Odvolací súd sa stotožňuje so žalovaným, že ak došlo k zrušeniu rozhodcovského rozsudku podaním žalobnej odpovede, niet dôvod na vedenie sporu o zrušenie rozhodcovského rozsudku. Aj v tomto smere prvostupňový súd zistí, či k takémuto stavu došlo. Ak je odplata za úver absolútne neplatná, síce rovnako ide o bezdôvodné obohatenie, no neprichádza do úvahy záver, že je úver bezúročný a bez poplatkov, keďže iba pri platnej odplate za úver /revolving môže pri absencii RPMN spôsobiť bezúročný a bezpoplatkový úver. Aj v uvedenej časti boli splnené podmienky na kasačné rozhodnutie (§ 221 ods. 1 písm. h/ O.s.p.). Prvostupňový súd je viazaný právnym názorom a rozhodne aj o trovách konania (§ 224 ods. 3 O.s.p.) a o poplatku. Poučenie: Proti tomuto rozsudku odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSPO:2012:8610202597.2 (dáta aktuálne k 13. 11. 2026). Záväzné je znenie zverejnené súdom.




